شادی شدہ زانی کی سزا
السلام عليكم عزیزم، آپ کے سوالات و اعتراضات پڑھے اور امید کرتا ہوں سمجھا بھی ہوں۔ میں اپنا نقطہ نظر عرض کر دیتا ہوں، پھر آپ پڑھ کر بتائیے گا کہ آپ کو اس میں کیا کیا خامیاں نظر آتی ہیں ۔ پہلی بات تو میں کہوں گا کہ میرے نزدیک خود قرآن مجید سے یہ بات واضح ہے کہ زانی شادی شدہ ہو یا غیر شادی شدہ، اس کی حد سزا ۱۰۰ کوڑے ہی ہوں گے۔ غیر شادی شدہ میں تو آپ غالبا اتفاق کرتے ہیں۔ رہی شادی شدہ کی بات تو وہ اس کا بھی وہیں سورت نور میں ذکر آیا ہے لیکن کوئی دوسری سزا کا ذکر نہیں آیا۔ آپ سورت نور آیت نمبر ۴ سے ۱۰ پڑھیے اور مجھے بتایے اگر میں غلط نتیجے پہ پہنچا ہوں۔ اس بات سے آپ اتفاق کریں گے کہ یہاں بات شادی شدہ کی ہو رہی ہے لیکن کوئی دوسری سزا نہیں بلکہ اسی سزا یعنی ۱۰۰ کوڑوں کے ہی ٹلنے کا کہا گیا ہے۔ دوسری بات میں کہوں گا کہ فساد فی الارض سے مراد معاشرہ کی جان، مال، آبرو کے خلاف جان بوجھ کر ہاتھ بڑھانے کو کہتے ہیں۔ یہاں یہ صورت نہیں ہے۔ آپ نے جو اعتراضات اٹھائے ہیں، ان میں سے کئی غیر شادی شدہ کے ساتھ بھی بیٹھتے ہیں۔ مثلا، ایک غیر شادی شدہ زانی کے پاک دامن بھائی کو کون اپنی بیٹی دے گا؟ ایک غیر شادی شدہ زانی کی پاک دامن بہن کو کون اپنائے گاَ؟ اس کے والدین کی کیا عزت رہ جائے گی؟ مزید یہ کہ، اگر کوئی غیر شادی شدہ تو ہو لیکن بچوں والا ہو، مطلب طلاق واقع ہو گئی ہو یا زوج کا انتقال ہو گیا ہو، ہو گا تو ایسا بندہ غیر شادی شدہ لیکن اگر وہ زنا میں ملوث ہوتا ہے تو اس کے بچوں کے ساتھ بھی وہی ہو گا جو ایک شادی شدہ زانی کے بچوں کے ساتھ ہو گا۔ تو اس لیے، میرے ناقص فہم کے مطابق، زنا کی حد سزا ۱۰۰ کوڑے ہی رہیں گے۔ اور یہ یاد رہنا چاہیے کہ یہ حد سزا ہے اکثر یہ نہیں دی جائے گی کیونکہ کوئی نہ کوئی عذر مجرم رکھتے ہی ہوں گے۔ یہ سزا تو تب کی ہے جب کوئی معقول عذر نہ ہو مجمرمین کے پاس۔ ظاہر ہے کہ شادی شدہ ہونا کافی حد تک اعذار کی تاثیر کم کر دیتا ہے۔ تاہم، یہ حد سزا ہو گی جو دی جائے گی اور یہ معاملہ فساد فی الارض کا نہیں ہو گا۔ رہی آپ کی آخری بات کہ یہودیوں کے ہاں یہ بات رائج ہے تو یہ بھی اتنا آسان مسئلہ نہیں۔ میں نے آپ کے سوال کی غرض سے اوپر اوپر سے پڑھا ہے تو وہاں بھی رجم صرف غیر شادی شدہ لیکن منگنی شدہ خاتون اور ان کے عاشق کے لیے ہے۔ شادی شدہ کے لیے وہ لوگ عموما پھانسی کی سزا مانتے ہیں۔ اور ان سزاوں کے لیے مرد :شادی شدہ ہے یا نہیں، اس سے کوئی فرق نہیں پڑتا بلکہ یہ جاننا ضروری ہوتا ہے کہ خاتون شادی شدہ ہے کہ نہیں https://www.jewishencyclopedia.com/articles/865-adultery اگر مرد شادی شدہ ہے اور کسی غیر شادی شدہ خاتون سے تعلق قائم کرتا ہے تو اسے زنا نہیں سمجھا جاتا اور غالبا اس کی کوئی سزا بھی نہیں ہو گی لیکن یہ میں وثوق سے نہیں بتا سکتا۔ ایسے ہی میں نے یہ بھی پڑھا ہے کہ یہودیت میں شادی سے پہلے کے تعلقات کو منع نہیں کیا گیا: https://www.myjewishlearning.com/article/jewish-views-on-premarital-sex/ تو آپ ہم ان کے کچھ قوانین لے لیں اور کچھ نہ لیں، یہ تو ٹھیک بات نہیں معلوم ہوتی۔ رہی روایت کی بات تو اسے ہمیں ہر حال میں قران کی روشنی میں سمجھنا پڑے گا۔ تاویل جو مرضی کریں، دین کو تبدیل کر کے روایتوں کے مطابق نہیں کیا جائے گا۔ رہی یہ بات کہ اگر واقعتا رسول اللہ صلی اللہ علیہ وسلم نے اس یہودی کو رجم کیا تو غالبا ابھی سورت نور کی مذکورہ بالا آیات نازل نہیں ہوئی ہوں گی اور یہودیوں کے ہاں موت جیسے بھی دی جائے لیکن جب خاتون شادی شدہ ہو تو سزا موت کی ہی ہے، تو وہی دی ہوگی۔ لیکن اس روایت کے بارے میں فیصلہ بے حد تحقیق مانگتا ہے جو میں نے نہیں کی۔ لیکن پھر دہرائے دوں گا کہ روایات کی بنا پر دین تبدیل نہیں ہو سکتا۔ ابھی تو میرے نزدیک یہ روایت محل نظر ہے۔ آپ مجھے یہ جواب پڑھ کر اپنی رائے سے آگاہ کیجیے گا۔ عین ممکن ہے کہ میرے علم و تدبر میں کچھ کمی رہ گئی ہو۔ شکریہ
وعلیکم السلام رہنمائی کے لیے شکریہ۔ آپ کے جواب سے مزید مطالعہ میں مدد ملے گی، انشاء اللہ۔ جہاں تک تالمود یاد اورل توراہ کی بات ہے تو اس میں جو کچھ لکھا ہے، اسے اسلام کی روشنی میں سمجھنے کی تو مجھ میں قابلیت نہیں ہے، یہودی جہاں تورات کے کسی حکم سے بچانا چاہتے ہیں تو اسی کے پیچھے جا چھپتے ہیں جیسے غیر یہودی سے سود لینا، وغیرہ۔ اسی لیے غامدی صاحب جیسے صاحب علم سے رجوع کیا تھا۔ بنیادی اشکال یہی ہے کہ انسانی جان کے خلاف سزا کے معاملے میں اللہ کا دین مختلف ادوار میں الگ کیسے ہو سکتا ہے؟ یہ کوئی جمعے ہفتے یا نماز کے قبلے کی نوعیت کا معاملہ نہیں ہے۔ شاید کوئی لیکچر موجود ہو، تلاش جاری رہے گی انشاء اللہ۔۔
بندور اور سؤر بنانے کو بطور مثال صرف یہ پہلو اجاگر کرنے کے لیے بیان کیا کہ ان پر سزا کی سختی عام لوگوں کے مقابلے میں زیادہ ہوا کرتی تھی۔ مثآل کا ہر لحاظ سے مطابق حال ہونا ضروری نہیں ہوتا۔ یہی سختی رسول اللہ کے دور میں بھی ان لوگوں پر کی گئی جو جرائم کرتے تھے۔ اس لیے کہ خدا کے رسول کے ہوتے ہوئے، خدا کی براہ راست نگرانی جو رسول کے ذریعے سے ہو رہی تھی، اس پر یقین کرتے ہوئے بھی جرم کرنا زیادہ سزا کا مستحق بنا دیتا تھا۔ تاہم، اس دور کے بعد اب جب کسی کو سزا دی جائے گی تو جرم کے گھناؤنے پن کے مطابق ہی دی جائے گی۔ یہود کے ہاں یہ سزا دی جاتی تھی۔ رسول اللہ نے ان کی شریعت کے مطبق فیصلہ کیا اور انھوں نے اسے قبول کیا۔ روایات میں تمام تفصیلات نہیں ہوتیں۔ یہ روایوں کا بیان ہوتا ہے اور اکثر اوقات وہ اسے قانونی پہلوؤں سے مکمل بیان نہیں کرتے۔